SA1205
Exported from Holy-Writings.com on 2026-07-05 - 1 clipping

雜阿含經 (一二〇五)

如是我聞。 一時佛住舍衞國祇樹給孤獨園。

時遮羅比丘尼住舍衞國王園比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師壇著肩上。至安陀林 坐一樹下。入晝正受。

時魔波旬作是念。 今沙門瞿曇在舍衞國祇樹給孤獨園。 遮羅比丘尼亦住舍衞國王園比丘尼衆中。 晨朝著衣持鉢。入舍衞城乞食。 食已還精舍。洗足畢擧衣鉢。持尼師壇著肩上。入安陀林 坐一樹下。入晝正受。 我今當往爲作留難。 化作年少容貎端正。至遮羅比丘尼前。

而説偈言 覺受生爲樂 生服受五欲 爲誰教受汝 令厭離於生

時遮羅比丘尼作是念。 此是何人欲作恐怖。 爲人爲非人。爲姦狡人。 而來至此欲作嬈亂。

即説偈言 生者必有死 生則受諸苦 鞭打諸惱苦 一切縁生有 當斷一切苦 超越一切生 慧眼觀聖諦 牟尼所説法 苦苦及苦集 滅盡離諸苦 修習八正道 安隱趣涅槃 大師平等法 我欣樂彼法 我知彼法故 不復樂受生 一切離愛喜 捨一切闇冥 寂滅以作證 安住諸漏盡 覺知汝惡魔 自當消滅去

時魔波旬作是念。 遮羅比丘尼已知我心。 内懷憂慼即沒不現
-- SA1205 — Taisho Tipitaka (CC0-1.0)